沈德和使君生辰四首  其二
作者：陳棣
朝代：宋

paragraphs: 麟閣仙蓬萊，蘭省星躔次。
瞻之已足榮，到者亦未易。
惟公名德尊，飛聲從早歲。
青錢中妙選，豈止一科第。
果聞超卓姿，遍歷清華地。
青藜照讐書，赤管供奏議。
視典昔常遊，觀耕嘗入侍。
熙朝百度新，一麾煩卧治。
欲知天眷隆，御屏題姓氏。
公豈久外人，趣裝宜早計。